רומן גופמן

עבודה לקורס ד"ר ענת שטרן

**״יום הדין של אתמול״**

**שנת 2040- ראיון חניכת מב״ל עם ראש ממשלת ישראל לשעבר**

בוקר סגרירי אחד של תחילת דצמבר 2040 נכנסה כנרת, חניכת מב״ל, בשערי ביתו של ראש ממשלת ישראל לשעבר מר יוסי לוי אשר פרש בסיום כהונה ארוכה של שלוש קדנציות רצופות בהשאירו אחריו מזרח תיכון אחר. לאחר המתנה קצרה בחדר האורחים שעל אחד הקירות התנוססה תמונה גדולה של לורנס איש ערב, הוזמנה כנרת להיכנס לחדר העבודה. לאחר דברי שלום וכמה שאלות בסיסיות לתכלית הפגישה ניגשו השניים לעצם העניין.

"אז איפה התחיל המפץ הגדול?" שחררה כנרת את יריית הפתיחה לשיחה הנחשקת.

"המפץ הגדול אמרת? יותר תגובת שרשרת" חייך מר לוי והחל לדבר. "אי שם באמצע יוני 2025, אני זוכר את הערב שבו התקבלה ההודעה מראש המוסד ובה הבשורה המטלטלת על כך שהאיראנים, בניגוד לכל הערכות, הצליחו ליצור קפיצה אסטרטגית להשגת הנשק הגרעיני. המודיעין הצביע על כוונתם לקיים ניסוי גרעיני בעוד מספר חודשים והעריך שמשטר אייתולות מחזיק כבר היום בלא פחות מעשרה ראשי קרב מוכנים להפעלה מיידית.

גודל ההפתעה ומלאת המשמעות של התפנית האסטרטגית חייבו בהחלט חישוב מסלול מחדש. השאלה הבסיסית האם נשק להשמדה המונית בידי איראן הינו סכנה קיומית למדינת ישראל חזרה למרחב הדיון ובמידה רבה היוותה צא כיוון מרכזי לבירור מציאות ולקביעת מצפן אסטרטגי. כאן הדעות נחלקו. מחד אלו אשר הצביעו על השנאה המשיחית הגלויה של משטר אייתולות כלפי מדינת ישראל אשר הייתה מגובה ללא הרף בהצהרות פומביות ובבניין כוחו הצבאי, ומאידך אלו אשר צידדו בפרגמטיזם השיעי השורשי אשר עודנו נטוע עמוק בדפוסי התנהגות פוליטית של העדה לאורך ההיסטוריה וברציונאליות מדינית איראנית מודרנית. כך או אחרת בסופו של יום, לא יכולנו לשאת את גודל הסיכון ומתוך כך החלטנו- מדינת ישראל תחת איום קיומי ומיידי."

"האם בלבך זה היה פועל יוצא של תחשיב גיאופוליטי קר או שמא תודעת השואה שעודנה מקוננת בכל אחד מאיתנו?" פלטה כנרת.

"כנראה שגם וגם, יקירתי, תשפטי בעצמך." ענה המנהיג.

"ומדוע, אם כן, לא פניתם לאופציה הצבאית?" חזרה כנרת לנתיב המתוכנן של הראיון.

"תראי, היה מאוד ברור שצריך לפעול לשינוי המציאות, הרי אמרנו גם קיומי וגם מיידי. אולם איזה שינוי? מה מטרותיו? ובאיזה כלים? האם שינוי מתוך השפעה ישירה לשלילת היכולת הקטלנית? או שמא השפעה עקיפה לנטרול הנכונות להפעלתה? הכיוון הטבעי ביותר שבחנו לאור הנחה בדבר איום קיומי ומיידי היה לפעול צבאית להשמדה או לפגיעה קשה ביכולת הקטלנית. אולם, כבר בדיון הראשון ראינו את מגבלות החלופה בשל פערי מודיעין וספק גדול באשר ליכולת להסב נזק סביר גם אם היינו פונים למהלומה גרעינית ישראלית."

"בעניין איראן הרי היה ברור שבשלב מסוים הכרח יהיה לחפש שותפים. ניסיתם לבחון קואליציות?" קטעה כנרת את ראש הממשלה לשעבר בניסיון לנצח בתחרות על הזמן ולהגיע מהר ככל הניתן לעיקר, בעת שמחוגי השעון הענק אשר היה תלוי מולה לא עשו עמה חסד.

"אכן, כבר אמרו את זה קודם. ברם, מארג האינטרסים הגלובליים במזרח התיכון ואסיה היה מסובך להפליא. ההתכנסות המתמשכת של ארה״ב וכניסתה של רוסיה גררו פריסת רשת אינטרסים מרסנים מכל פעולה צבאית משמעותית מצד ארה״ב או מצד כל מעצמה אחרת. נוספה לכך הראייה הרוסית של איראן כחגורת הגנה דרומית כנגד חתרנות איסלאמית אשר האיצה מרוץ החימוש של איראן בנשק הגנה רוסי מתקדם שהרתיעה מאוד את ארה״ב מפני כל פעולה צבאית. גם מצד האיחוד האירופי, שכן שחקן משמעותי בזירה הבין לאומית, היה ברור שלא תבוא ישועה בשל שבריריות הברית הטרנס- אטלנטית. תוסיפי לכל אלו את המלחמה הכלכלית הקרה שהלכה והעמיקה באותם שנים בין ארה״ב לסין אשר שיתקה בעקיפין את היחסים האסטרטגיים בין ישראל לסין. איראן גרעינית בראייה סינית הייתה מסיטה את תשומת ליבה הגלובלי של ארה״ב ממקומות אחרים."

"ומה עם ברית ההגנה עם ארצות הברית?" הקשתה כנרת.

"אכן חתמנו ברית הגנה שנתיים לפני. ברית חשובה ביותר שעודנה עומדת בבסיס הרתעה של מדינת ישראל. אך נוכח שחיקת האמינות בנכונותה של ארה"ב להפעיל את כוחה זיהינו לא מעט סדקים ברושם שזה מייצר על אויבי ישראל. יתרה מכך, תוכלת ברית ההגנה בין ארה"ב לישראל הייתה רלוונטית רק במצב של התממשות האיום לעבר ישראל אך הוא היה חסר ערך אסטרטגי בכל הקשור לתוקפנות אזורית של איראן ולבניית יכולתה. ההבנה שאיראן הצליחה להשיג נשק גרעיני עתידה הייתה לטלטל את מזרח התיכון. הפרה בוטה שכזו של איזון אסטרטגי בין מדינתי הייתה עלולה להוביל לאי יציבות ולשינויים גדולים בפוליטיקה האזורית. חיבור בין איראן לסעודיה? יצירת קואליציה אנטי ישראלית רחבה בהובלת איראן? מהלכים צבאיים מוגבלים של איראן להרחבת השליטה האזורית? הרחבת המערכה בין שיעה לסונה? הפעלת הנשק הגרעיני? טרור גרעיני?

"נשמע כמו מבוא סתום" העירה כנרת.

"ברגעים מסוימים אכן זאת הייתה התחושה. והראייה לכך שמדיניות ״שב ואל תעשה״ לא פעם עלתה כחלופה הריאלית היחידה אשר הייתה על השולחן. רבים אז הציעו לדבוק באסטרטגיית ההרתעה הדדית ובהמשך פיתוח יכולות הגנתיות למרות האיום החמור. יתרה מכן, התחלנו לדון ברצינות באפשרות ההתקרבות לאיראן ואף נעשו ניסיונות גישוש בערוצים החשאיים.

אך יחד עם זאת, חיפשנו פוטנציאל לחולל תפנית אסטרטגית במטרה ליצור שיווי משקל אזורי חדש מתוך הנחת עבודה שאיראן גרעינית. בתהליך למידה הבנו שכל ניסיון להתערבות ישירה במטרה להחזיר את הזמן אחורה מוטל בספק ולא רלוונטי בשל פערי יכולת ומפת אינטרסים מעצמתיים באזור. זיהינו הזדמנות גדולה בשותפות גורל מול איראן הגרעינית מצד יתר המדינות באזור. היה ברור שמדינות כמו סעודים, מצרים ותורכיה לנוכח הפטרייה הגרעינית של הניסוי האיראני מיד יחתרו לעלות על אותה רכבת בדרך לפצצה. רצינו מחד שינוי לוקאלי, כזה שיבוא מבפנים במטרה לעצב הרתעה ושיווי משקל רב קוטבי חדש, ומאידך שינוי גלובלי כזה שיגרור את המעצמות ליתר אחריות באזור בהקשרי הגרעין מבלי להפר רשת אינטרסים של רוסיה, סין וארה״ב.

כך נולד הרעיון. רעיון איזון גרעיני חדש במזרח התיכון שימומש במהלך בזק לחימוש של שלוש מדינות מפתח באזור בנשק גרעיני. מכירת מספר ראשי נפץ גרעיניים למצרים, סעודיה ותורכיה במטרה לבנות מארג גרעיני אסטרטגי מאזן חדש במזרח התיכון. אכן גברתי, אני רואה את השאלה הבאה על שפתיך, לא! לא התעלמנו מכך שמהלך שכזה היה עתיר סיכונים. שאלות גדולות עלו ביחס ליכולת מימוש או בהקשר ליציבותם הפנימית של המדינות המתגרענות דבר אשר בנקל עשוי היה להפוך סדר חדש לכאוס אפוקליפטי. מנגד, בקיצור נמרץ, טענו שהיה מדובר בסוג של 'קפיצה בזמן על קפיצה בזמן', הרי כך או אחרת המדינות הללו היו מוצאות את דרכם לנשק גרעיני.

"כן, מטורף ומדהים" קטעה כנרת שוב בניסיון למצות את הזמן שנותר. "אך מה לגבי דרך המימוש, הרי גם בה היו טמונים לא מעט מכשולים?"

"אכן, בוודאי, המשיך הקברניט הזקן בלהט, היה הכרח ללכת למעצמות. החלופה הגרועה ביותר במימוש התפנית הייתה אפוא בפיזור פצצות כחול לבן במרחבי מזרח התיכון, אולם בעת ובעונה אחת היה ברור שנחישות ישראלית לעשות זאת, הייתה באופן פרדוקסאלי לפוטנציאל העיקרי ביכולת לגרור את המעצמות פנימה.

טסנו לסבב בזק של פגישות חשאיות עם מנהיגי מעצמות במטרה להציג מודיעין ולהציע כיוון לתפנית אסטרטגית. הראשונה החביבה הייתה כמובן ידידתנו ארצות הברית של אמריקה אשר חששה מאוד מעצם התגרענות האזור ויחד עם זאת משיבוש משמעותי של אסטרטגיית ההתכנסות וצמצום השקעות לא מועילות במזרח התיכון. ברוסיה דווקא התעניינו בכיוון שהצענו וביקשו לחכות לתגובה הרשמית של ארצות הברית ושל סין, כשאחרונה נותרה אדישה ובשלב זה הציגה עמדה נייטרלית הגם שהיה אפשר לחוש שהצלחנו להפתיע באופן חיובי. ובמקביל כמובן הוצאנו שליחים חשאיים למצרים, תורכיה וסעודיה עם מסרים מקבילים.

מכאן, יקירתי, קצרה היריעה של שיחתנו הנעימה מלתאר את הסערה הבין לאומית אשר קמה לה על בסיס ההבנה של הנחישות הישראלית וחוסר יכולת של המעצמות ושל המדינות המיועדות לגרעין לעצב אסטרטגיה של עצמם לבדם. פתאום כולם מצאו את עצמם קשורים בכולם. מעצמות, ובמרכזם ארצות הברית ורוסיה לא ששו להשאיר את מגרש המשחקים אחד לשני, ובמזרח התיכון כשהתבררה לכולם גודלה של התפנית מעטים ראו את עצמם כצופים מן הצד. מדהים הדבר, שבשלב מסוים גם איראן, עוד בטרם הניסוי והוכחת היכולת החלה בגישוש בתוך הקלחת האזורית המתהווה.

לקו ההתחלה של מימוש כולנו הגענו מעט אחרים. לאחר מרתון אדיר של שיח בין לאומי גובש ההסכם. חסות ארצות הברית נפרשה על התגרענות של סעודיה, מדינה אשר הייתה ונותרה חיונית לאינטרסים של המעצמה במזרח התיכון. רוסיה לקחה את מצרים בשל ההזדמנות לחיזוק ההשפעה באזור האסטרטגי של תעלת סואץ ושער כניסה עתידית לאפריקה. ביחס לתורכיה עוצבה משוואה של חסות כפולה אמריקאית- רוסית במטרה לא להפר את האיזון העדין בתוך הברית הטרנס- אטלנטית. בתוך ההסכם נכללו תנאי סף לשליטה ופיקוח וכן לדרגות ההתערבות המעצמתית בהינתן אי יציבות המשטר באותה מדינה."

"אתה מרוצה?" שאלה כנרת בניסיונה לפנות לרגש כדי להרוויח כמה דקות נוספות למרות הזמן שנגמר.

"כלל וכלל לא", ענה ראש הממשלה לשעבר במפתיע. "לא אתה התחלתה את המלאכה ולא עליך לגמור אותה אמרו החכמים. השתדלנו, הלכנו על אופטימום אסטרטגי במציאות של 'תחושת יום הדין', וסכנות עוד טמונות בפוטנציאל השלילי הרב של התפנית, לכן, אם כן, אין מקום למרוצות. נדרש לפעול להכנסת סין למרחב שעוצמתה הכלכלית יכולה להפיג לא מעט מתחים. נדרש לעקוב לאחר פעולות של איראן ואולי לפרוץ דרך להדברות חשאית. נדרש לעקוב לאחר יציבות משטרים במדינות גרעין ולפתח חלופות התערבות בין לאומית במקרה קיצון. בכלל כדאי להישאר מוטרדים, משום שמוטרדות קברניטים במזרח התיכון היא היא הערובה לנצח".